ચાળીસેક વર્ષની એક શાંત દેખાતી સ્ત્રીએ, પરોઢિયે આવીને ડૉ. એચને દરદીઓનો રિપોર્ટ આપ્યો. યુવાન દરદી તો આરામમાં હતો, પરંતુ હૃદયરોગથી પીડાતા અંધ દરદીની હાલત ચિંતાજનક હતી. સંગીતકાર અને આંતરડાના રોગથી પીડાતો દરદી, બંનેને રાત્રે ખુબ જ પીડા થઈ હતી. જોકે, હાલ પૂરતું હોસ્પિટલમાં તદ્દન શાંતિ પ્રવર્તી રહી હતી. દરદીઓ ઊંઘ લીધા પછી દુઃખાવાના છેલ્લા-છેલ્લા તબક્કામાં નસકોરાં બોલાવી રહ્યા હતા. ડૉ. એચ સિગરેટ પીવા માટે અને પોતાના વિકલ્પો પર ફરી એક વખત વિચાર કરવા માટે આંગણાની ઉપર આવેલી ઠંડીગાર અગાસીમાં ગયા. આગલા વર્ષે એસએસ દ્વારા રેકાવ્કાની વસાહત ખાલી કરાવીને ત્યાંની હોસ્પિટલને અન્ય સ્થળે ખસેડવા માટે સૈનિકો આવ્યા હતા, ત્યારે પણ ડૉ. એચ જ એ જૂની રોગચાળાગ્રસ્ત હોસ્પિટલમાં હાજર હતા. સ્ટાફના માણસોને દિવાલ સરસા ઊભા રાખી દઈને સૈનિકો બધા જ દરદીઓને દાદર પરથી ઘસડીને નીચે લઈ ગયા હતા. શ્રીમતી રેઇસમેન નામની એક સ્ત્રીનો પગ ખેંચીને દાદર પરથી નીચે ઢસડી જતા હતા ત્યારે તેનો બીજો પગ કઠોડાની થાંભલીમાં ફસાઈ ગયો હતો. એસએસના સૈનિકે તેનો ફસાયેલો પગ છૂટો કરવાને બદલે, ફસાયેલા પગનું હાડકું બધાને સંભળાય એટલા સ્પષ્ટ અવાજ સાથે તૂટી ગયું ત્યાં સુધી તેને ખેંચતો રહ્યો હતો! ડૉ. એચે એ બનાવ પોતાની સગી નજરે જોયો હતો. વસાહતમાંથી દરદીઓને આ જ રીતે ખસેડવામાં આવતા હતા! પરંતુ ગયા વર્ષે તો કોઈએ દયામૃત્યુ વિશે વિચાર્યું ન હતું! ત્યારે પણ પરિસ્થિતિ આટલી જ ખરાબ હતી, પરંતુ એ સમયે બધાને એવી આશા હતી, કે પરિસ્થિતિ જરૂર સુધરશે!